text: Horsens-forfatters krimiserie om Oxen skal filmatiseres 
  10 marts 2017 kl. 10.58
  Krimiforfatter Jens Henrik Jensen, Søvind, og filmselskabet SF Studios har indgået en aftale om at  filmatisere krimi-trilogien om krigsveteranen Niels Oxen.
  Nu skal  Oxen-trilogien, der tæller titlerne ”De hængte hunde”, ”De mørke mænd” og den nyeste - ”De frosne flammer” omsættes fra bogsider til levende billeder. Bøgerne er skrevet af forfatter og journalist Jens Henrik Jensen, der bor i Søvind ved Horsens.
  - Det bliver spændende at følge med fra sidelinjen, når optagelserne går i gang. Det går dog en rum tid endnu med forberedelserne. I første omgang arbejder  SF Studios Production med planer om en tv-serie, siger Jens Henrik Jensen til TV SYD.
  Han skal ikke selv skrive manuskriptet til tv-serie eller en eventuelt senere film.
  - Det overlader jeg til folk, der har forstand på at skrive til levende billeder. Til gengæld er jeg så småt gået i gang med at skrive en fjerde bog om Oxen. Det bliver ikke en direkte fortsættelse af de tre første bøger - men en ny begyndelse med ham som hovedfigur, siger Jens Henrik Jensen.
  
  